དེ་ཡང་སུམ་པ་ནི་བོད་གདོད་མའི་རུས་རྒྱུད་ཚོ་པའམ་རྒྱལ་ཕྲན་ཆེན་པོ་སྟོད་ཞང་ཞུང་དང་བར་སྤུར་རྒྱལ་དང་འདྲ་བའི་ཆོས་དང་ཤེས་རིག་དར་སྔ་བའི་ཡུལ་ཁམས་ཤིག་ཡིན་ལ།སྒོས་སུ་བོད་བྱང་ཤར་གྱི་ཡུལ་ཁམས་སུ་གནས་སྟབས་བོད་དབུས་ལས་གནའ་བོའི་ཚོ་པ་དང་གོམས་གཤིས་ཐུན་མོང་མ་ཡིན་པ་ཡོད།དཔེར་ན་ཆོས་ལུགས་ཐད་བོན་ལུགས་གཙོ་བོར་བྱེད་དེ།ལྡེའུ་ཆོས་འབྱུང་དུ་སྲོང་བཙན་སྒམ་པོའི་བཙུན་མོ་རྣམས་ཀྱིས་ལྷ་ཁང་བཞེངས་པའི་ཚུལ་བརྗོད་སྐབས།ཞང་ཞུང་བཟའ་ལི་ཐིག་སྨན་གྱིས་ཐེམ་བུ་བཀོག་པའི་ལྷ་ཁང་བཞེངས།དེའི་ཚེ་སུམ་པ་ཀི་ཀང་རྡོས་ངན་སྔགས་ཀྱིས་ཤིག་ལིང་ཕྱ་ར་ཙམ་བཏང་བས་ཤིག་ཕུག་རོན་ཙམ་བྱུང་བ་རྒྱལ་པོའི་མཐུས་མ་ཚུགས་སྐད།ཅེས་དང་།ཡང་རྒྱལ་རབས་བོན་གྱི་འབྱུང་གནས་ཞེས་པར་བཙན་པོ་ཁྲི་སྲོང་ལྡེ་བཙན་རིང་བཙུན་མོ་ཚེ་སྤོང་བཟའ་བོན་ལ་མོས་པས་བཙན་པོས་མོར་མཐོང་ཆེན་མ་གནང་ཚུལ་བརྗོད་སྐབས།དེ་ལ་སྙིང་ན་ནས་ཚེ་སྤོང་བཟས་གསང་ཐུབ་པའི་བློན་པོ་གཉིས་མངགས་ཏེ།བྱང་ཕྱོགས་རྟ་ཕོའི་ཉིན་ལམ་བདུན་གྱི་ས་ནས་སུམ་པའི་བོན་པོ་སྟག་བར་རྒྱ་ཚབ་བྱ་བ།རྐང་མགྱོགས་རླུང་དང་མཉམ་པ་ཞིག་སྤྱན་དྲངས་པས།ཞེས་སོགས་བཀོད་པ་ལྟར་སུམ་པའི་བོན་གྱི་ངན་སྔགས་པ་ཚོས་བོད་བཙན་པོ་ལ་ངན་སྔགས་བཏང་ཚུལ་བཀོད་པས་མཚོན་སྐབས་དེར་སུམ་པ་ཆབ་སྲིད་ཐོག་བོད་བཙན་པོའི་དབང་འོག་ཏུ་ཚུད་ཡོད་ནའང་།ཆོས་ལུགས་ཐད་བན་བོན་བར་གྱི་ཕྱོགས་རིས་དང་བོད་སུམ་བར་གྱི་རིག་གནས་ལ་འགལ་ཟླ་ཡོད་པ་ད་དུང་རྩ་བ་ནས་ཐག་མ་ཆོད་པའི་གནས་ཚུལ་གོ་རྒྱུ་ཡོད་ལ།དེ་མ་ཟད་སྐབས་དེར་སུམ་པའི་བོན་རྣམས་བན་དེ་ལ་བསྒྱུར་མ་ཐུབ་པ་ཕྱིས་སུ་བཙན་པོ་ཁྲི་སྲོང་ལྡེ་བཙན་ཡབ་སྲས་ཀྱི་རིང་ལ་བཙན་འཇམ་གཉིས་ཀྱི་སྒོ་ནས་སུམ་བོན་གཟོད་ནང་ཆོས་སུ་བཅུག་པ་ཡིན་ཏེ།ཆོས་འབྱུང་མཁས་པའི་དགའ་སྟོན་དུ་རྦ་བཞེད་ཀྱི་ཚིག་ལུང་དྲངས་པར།ཆབ་འོག་གི་འབངས་སུམ་པ་ལས་ཆོས་ལ་གནག་པ་མ་མཆིས་ནས་ཆོས་ལ་གནས་པར་དམིགས་ཀྱིས་བཏུལ་ནས་དགེ་བ་ལ་གཟུད་པའི་སླད་དུ་རྦ་བཟའ་ལྷ་ལྡེམ་ཞང་བློན་ཁྲི་སུམ་བརྩིགས་ལ་བསྩལ།བླའི་བཀའ་ལུང་བཞིན་སུམ་པ་ཁྲི་ལྡེ་སྡེབཞི་དགེ་བ་བཅུ་ལ་བཙུད།སློབ་མ་ཡང་བན་དྷེ་རླངས་སུ་ག་ཏ་དང་།དཔལ་གྱི་སེང་གེ་དང་།ཨཱརུ་ལ་སོགས་པ་སྟེ་བླ་ནས་སློབ་མ་གང་བཟང་མཁས་གང་མང་ཉང་ཤ་མི་དང་རིང་ལུགས་བསྒྲུན་པས་ལྷ་ལྡེམ་སྟངས་བཟང་ནས་བྱ་དགའ་ཆེ་ཐང་དུ་བྲན་ཁྱིམ་བཅུ་གཉིས་ལ་སོགས་བསྩལ།རླངས་རིལ་དགེ་བ་ལ་བཙུད།རླངས་ཀླུ་རྒོད་དང་སྟག་ཚབ་ནི་ཆོས་བགྱིད་དུ་མ་ཉན་པས་སྟག་ཚབ་རྒྱས་རྒྱའིམགོ་བཅད་དེ་བཀུམ།ཀླུ་རྒོད་ནི་རྦ་བཟའི་ནང་ན་དད་པ་ཆེ་བ་རྦ་བཟའ་ལེགས་བཙུན་བླངས་ནས་མནའ་མར་བསྩལ་ཏེ་བོན་བཅད་ལྷ་ཆོས་བགྱིས་དད་པ་སྐྱེས་པས་ཕྱིན་ཆད་ལེགས་པ་མང་།དྷརྨ་མཛངས་མཐོང་བས་ཀླུ་རྒོད་རབ་ཏུ་བྱུང་སྟེ་སུམ་པ་བློན་དཔོགས་འདི་ཕན་ཆད་ཆོས་ལ་དགའ་བར་གྱུར་ཏོ་ཅེས་བྱུང་ངོ་།།ཞེས་གསལ་པོར་བཀོད་ཅིང་།འདིར་བཀོད་པའི་སྟག་ཚབ་རྒྱ་བྱ་བ་དེ་ཕལ་ཆེར་གོང་དུ་བྱུང་བའི་སྟག་བར་རྒྱ་ཚབ་བྱ་བ་ཡིན་འདྲ་སྟེ།ཁོ་ནི་དུས་དེར་སུམ་པའི་ནང་གི་བོན་གྱི་གཙོ་བོ་རྐང་མགྱོགས་ལ་མཁས་པ་རྫུ་འཕྲུལ་ཅན་ཞིག་ཡིན་སྟབས།ཁོ་པ་ཆོས་འོག་ལ་མ་བསྒུར་བས་བོད་བཙན་པོས་ཐོག་མར་དེའི་མགོ་བཅད་དེ་བཀྲོངས་པའི་ལོ་རྒྱུས་ཡིན་སྙམ་མོ།།